AAV คอนเฟิร์ม! ยังมีเที่ยวบินปกติหลัง ICAO ขึ้นธงแดงไทย
AAV ยันไม่ถูกประเทศใดสั่งงดเพิ่มเที่ยวบินหลัง ICAO ขึ้นธงแดงไทย 
23 มิ.ย. 2558

นายทัศพล แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย และบริษัท เอเชีย เอวิเอชั่น จำกัด (มหาชน) หรือ AAV เปิดเผยว่า ไทยแอร์เอเชีย ไม่ได้รับผลกระทบจากการที่องค์การการบินพลเรือนระหว่างประเทศ(ICAO)ติดสัญญลักษณ์ธงแดงหน้าชื่อประเทศไทยในเว็บไซต์ของ ICAO
โดยยืนยันไทยแอร์เอเชียพร้อมให้บริการทุกเที่ยวบินตามปกติ และยังเดินหน้ารับเครื่องบินใหม่ในปลายปีอีก 2 ลำจนครบ 45 ลำภายในปีนี้ พร้อมจะขยายเส้นทางบินช่วงครึ่งปีหลังตามแผนเดิม โดยจะเปิดเส้นทางใหม่ระหว่างประเทศเพิ่มเติมแน่นอน
นายทัศพล กล่าวยืนยันว่า บริษัทไม่ได้ถือหุ้นในสายการบินไทย แอร์เอเชีย เอ็กซ์ ที่ได้รับผลกระทบจากกรณีของ ICAO นั้น จึงไม่ได้รับผลกระทบต่อผลประกอบการของ AAV แน่นอน ขณะที่ยังมั่นใจในการรักษามาตรฐานด้านความปลอดภัยสูงสุดของสายการบิน ซึ่งมีความพร้อมอยู่ตลอดเวลา โดยที่ผ่านมาหลายประเทศ ได้เพิ่มการตรวจสอบมาตรฐานความปลอดภัยของการปฏิบัติการบินมากขั้น และผลการตรวจสอบของบริษัทก็อยู่ในเกณฑ์ที่ดีตามมาตรฐาน ไม่มีปัญหาแต่อย่างใด